CELEX: 32020D1562
Language: lv
Date: 2020-10-26 00:00:00
Title: Komisijas Īstenošanas lēmums (ES) 2020/1562 (2020. gada 26. oktobris), ar ko attiecībā uz konkrētu radioiekārtu saskaņotiem standartiem saistībā ar uzlabotām zemes satiksmes vadības un kontroles sistēmām, primārajiem novērošanas radiolokatoriem, apraides skaņas uztvērējiem, starptautiskajām mobilajām telesakaru iekārtām un fiksētajām radiosistēmām groza Īstenošanas lēmumu (ES) 2020/167

27.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 357/29
               
            
         KOMISIJAS ĪSTENOŠANAS LĒMUMS (ES) 2020/1562
         (2020. gada 26. oktobris),
         ar ko attiecībā uz konkrētu radioiekārtu saskaņotiem standartiem saistībā ar uzlabotām zemes satiksmes vadības un kontroles sistēmām, primārajiem novērošanas radiolokatoriem, apraides skaņas uztvērējiem, starptautiskajām mobilajām telesakaru iekārtām un fiksētajām radiosistēmām groza Īstenošanas lēmumu (ES) 2020/167
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 10. panta 6. punktu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Direktīvas 2014/53/ES (2) 16. pantu radioiekārtas, kas atbilst saskaņotajiem standartiem vai to daļām, kuru atsauces ir publicētas Eiropas Savienības Oficiālajā Vēstnesī, uzskata par atbilstošām minētās direktīvas 3. pantā izklāstītajām pamatprasībām, kuras aptver minētie standarti vai to daļas.
                  
               
                     (2)
                  
                  
                     Ar Īstenošanas lēmumu C(2015) 5376 (3) Komisija uzdeva Eiropas Elektrotehnikas standartizācijas komitejai (CENELEC) un Eiropas Telesakaru standartu institūtam (ETSI) Direktīvas 2014/53/ES īstenošanas vajadzībām sagatavot un pārskatīt saskaņotos standartus par radioiekārtām.
                  
               
                     (3)
                  
                  
                     Pamatojoties uz Īstenošanas lēmumā C(2015) 5376 izklāstīto pieprasījumu, ETSI izstrādāja saskaņotos standartus EN 303 213-5-1 V1.1.1 uzlaboto zemes satiksmes vadības un kontroles sistēmu uztvērējiem un vaicātājiem, EN 303 345-2 V1.1.1 un EN 303 345-5 V1.1.1 apraides skaņas uztvērējiem un EN 303 364-3 V1.1.1 primārajiem novērošanas radiolokatoriem.
                  
               
                     (4)
                  
                  
                     Pamatojoties uz Īstenošanas lēmumā C(2015) 5376 izklāstīto pieprasījumu, ETSI pārskatīja saskaņotos standartus EN 301 908-2 V11.1.2, EN 301 908-13 V11.1.2, EN 302 217-2 V3.1.1 un EN 303 213-6-1 V2.1.1, atsauces uz kuriem ir publicētas Eiropas Savienības Oficiālā Vēstneša C sērijā (4). Tā rezultātā tika pieņemti attiecīgi saskaņotie standarti EN 301 908-2 V13.1.1 starptautisko mobilo telesakaru lietotāju iekārtām, EN 301 908-13 V13.1.1 attīstītas universālās zemes radiopiekļuves lietotāju iekārtām, EN 302 217-2 V3.2.2 fiksētām radiosistēmām un EN 303 213-6-1 V3.1.1 uzlabotām zemes satiksmes vadības un kontroles sistēmām.
                  
               
                     (5)
                  
                  
                     Komisija kopā ar ETSI ir novērtējusi, vai minētie saskaņotie standarti atbilst Īstenošanas lēmumā C(2015) 5376 izvirzītajam pieprasījumam.
                  
               
                     (6)
                  
                  
                     Saskaņotie standarti EN 303 213-5-1 V1.1.1 un EN 301 908-2 V13.1.1 atbilst pamatprasībām, kuras bija paredzēts aptvert un kuras noteiktas Direktīvā 2014/53/ES. Tāpēc ir lietderīgi Eiropas Savienības Oficiālajā Vēstnesī publicēt atsauces uz minētajiem standartiem.
                  
               
                     (7)
                  
                  
                     Īstenošanas lēmuma C(2015) 5376 II pielikuma 3. punkta 3. apakšpunktā ir noteikts, ka “uztvērēju veiktspēja ir īpaši svarīga arī mobilajām galiekārtām, jo īpaši antenu veiktspējai, un sakaru iekārtām, ko izmanto dzīvības aizsardzības lietojumos”. Saskaņotais standarts EN 301 908-13 V13.1.1 neietver specifikācijas attiecībā uz antenas veiktspēju. Tādēļ atsauce uz minēto saskaņoto standartu Eiropas Savienības Oficiālajā Vēstnesī būtu jāpublicē ar ierobežojumu.
                  
               
                     (8)
                  
                  
                     Saskaņotā standarta EN 302 217-2 V3.2.2 4.3.2. punkta 2. piezīme varētu ļaut ražotājiem atkāpties no citām saskaņotā standarta specifikācijām attiecībā uz bitu kļūdu intensitāti (BER), un minētā saskaņotā standarta H.3.4., I.3.4. un J.3.4. punktā nav prasīta skaidra testēšanas metode atbilstības apliecināšanai. Tādēļ atsauce uz minēto saskaņoto standartu Eiropas Savienības Oficiālajā Vēstnesī būtu jāpublicē ar ierobežojumu.
                  
               
                     (9)
                  
                  
                     Ieteikumā ITU-R SM.329-12 (09/2012) par nevēlamiem izstarojumiem neīsto izstarojumu apgabalā ir noteikts, ka, “lai visekonomiskāk un efektīvāk izmantotu frekvenču spektru, ir jānosaka neīsto izstarojumu apgabala izstarojumu vispārējais maksimālais līmenis”. EPP Ieteikumā 74-01 (2019) ir noteikts, ka, “lai veiktu īpašus koplietošanas vai savietojamības pētījumus, spektra lietderīgākai izmantošanai varētu izmantot zemākus nevēlamo izstarojumu līmeņus neīsto izstarojumu apgabalā”. Nevēlami izstarojumi tādējādi ir atzīti par būtiskiem spektra efektīvai izmantošanai, kā noteikts Direktīvas 2014/53/ES 3. panta 2. punktā. Standarta EN 303 345-2 V1.1.1. C.3. pielikumā un standarta EN 303 345-5 V1.1.1 B.3. pielikumā ir atzīts, ka uz uztvērēju nevēlamiem izstarojumiem neīsto izstarojumu apgabalā attiecas Direktīvas 2014/53/ES 3. panta 2. punkts. Tomēr standarta EN 303 345-2 V1.1.1. C.3.5. punktā un standarta EN 303 345-5 V1.1.1. B.3.5. punktā ir noteikts, ka uz uztvērēju nevēlamiem izstarojumiem neīsto izstarojumu apgabalā attiecas citi standarti. Tādēļ atsauces uz saskaņotajiem standartiem EN 303 345-2 V1.1.1 un EN 303 345-5 V1.1.1 būtu jāpublicē Eiropas Savienības Oficiālajā Vēstnesī ar ierobežojumu.
                  
               
                     (10)
                  
                  
                     Īstenošanas lēmuma C(2015) 5376 2. apsvērums aicina veidot labu sadarbību ar Eiropas Pasta un telesakaru administrāciju konferenci (CEPT), ar kuru ir notikusi apspriešanās par šo saskaņoto standartu atbilstību EPP Ieteikumam 74-01 (2019) par nevēlamiem izstarojumiem neīsto izstarojumu apgabalā. Atbildē CEPT pauda viedokli, ka EPP Ieteikuma 74-01 (2019) piemērojamību var mīkstināt tikai īpašos tehniskos apstākļos. Tādējādi standarta EN 303 213-6-1 V3.1.1 4.2.1.5. punkts un standarta EN 303 364-3 V1.1.1 4.2.1.4. punkts ļauj izdarīt pieņēmumu par atbilstību tikai attiecībā uz konkrētām radioiekārtām. Tādēļ atsauces uz minētajiem saskaņotajiem standartiem Eiropas Savienības Oficiālajā Vēstnesī būtu jāpublicē ar ierobežojumu.
                  
               
                     (11)
                  
                  
                     Komisijas Īstenošanas lēmuma (ES) 2020/167 (5) I pielikumā ir uzskaitītas atsauces uz saskaņotajiem standartiem, uz kuru pamata izdara pieņēmumu par atbilstību Direktīvai 2014/53/ES, un minētā īstenošanas lēmuma II pielikumā ir uzskaitītas atsauces uz saskaņotajiem standartiem, uz kuru pamata izdara pieņēmumu par atbilstību Direktīvai 2014/53/ES ar ierobežojumu. Lai nodrošinātu, ka atsauces uz saskaņotajiem standartiem, kas izstrādāti Direktīvas 2014/53/ES īstenošanas vajadzībām, ir uzskaitītas vienā tiesību aktā, atsauce uz standartiem EN 303 213-5-1 V1.1.1 un EN 301 908-2 V13.1.1 būtu jāiekļauj minētā īstenošanas lēmuma I pielikumā un atsauces uz standartiem EN 301 908-13 V 13.1.1, EN 302 217-2 V3.2.2, EN 303 213-6-1 V3.1.1, EN 303 345-2 V1.1.1, EN 303 345-5 V1.1.1 un EN 303 364-3 V1.1.1 būtu jāiekļauj minētā īstenošanas lēmuma II pielikumā.
                  
               
                     (12)
                  
                  
                     Saskaņā ar ETSI saskaņotais standarts EN 303 339 V1.1.1, uz kuru atsauce ir publicēta Eiropas Savienības Oficiālā Vēstneša C sērijā (6), būtu jāuzskata par novecojušu, jo tas vairs neatspoguļo jaunākos sasniegumus.
                  
               
                     (13)
                  
                  
                     Tādēļ no Eiropas Savienības Oficiālā Vēstneša C sērijas (7) ir jāsvītro atsauces uz saskaņotajiem standartiem EN 301 908-2 V11.1.2, EN 301 908-13 V11.1.2, EN 302 217-2 V3.1.1 un EN 303 213-6-1 V2.1.1, jo tie ir pārskatīti, un uz saskaņoto standartu EN 303 339 V1.1.1, jo tas tiek uzskatīts par novecojušu. Īstenošanas lēmuma (ES) 2020/167 III pielikumā ir uzskaitītas atsauces uz saskaņotajiem standartiem, kas izstrādāti Direktīvas 2014/53/ES īstenošanas vajadzībām un atsaukti no Eiropas Savienības Oficiālā Vēstneša. Tāpēc ir lietderīgi šīs atsauces iekļaut minētajā pielikumā. Lai ražotājiem pietiktu laika sagatavoties saskaņoto standartu EN 301 908-2 V13.1.1, EN 301 908-13 V13.1.1, EN 302 217-2 V3.2.2 un EN 303 213-6-1 V3.1.1 piemērošanai, saskaņoto standartu EN 301 908-2 V11.1.2, EN 301 908-13 V11.1.2, EN 302 217-2 V3.1.1 un EN 303 213-6-1 V2.1.1 atsauču atsaukšana ir jāatliek. Lai ražotājiem būtu arī pietiekami daudz laika sagatavoties saskaņotā standarta EN 303 339 V1.1.1 atsauču atsaukšanai, minētā standarta atsauces atsaukšana ir jāatliek.
                  
               
                     (14)
                  
                  
                     No dienas, kad Eiropas Savienības Oficiālajā Vēstnesī publicēta atsauce uz saskaņoto standartu, standarta ievērošana ļauj izdarīt pieņēmumu par atbilstību attiecīgajām Savienības saskaņošanas tiesību aktos noteiktajām pamatprasībām. Tāpēc šim lēmumam būtu jāstājas spēkā tā publicēšanas dienā,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu (ES) 2020/167 groza šādi:
            
                        1)
                     
                     
                        lēmuma I pielikumu groza saskaņā ar šā lēmuma I pielikumu;
                     
                  
                        2)
                     
                     
                        lēmuma II pielikumu groza saskaņā ar šā lēmuma II pielikumu;
                     
                  
                        3)
                     
                     
                        lēmuma III pielikumu groza saskaņā ar šā lēmuma III pielikumu.
                     
                  
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2020. gada 26. oktobrī
            
               
                  Komisijas vārdā
               
               
                  priekšsēdētāja
               
               Ursula VON DER LEYEN
            
         
         
            (1)  OV L 316, 14.11.2012., 12. lpp.
         
         
            (2)  Eiropas Parlamenta un Padomes Direktīva 2014/53/ES (2014. gada 16. aprīlis) par dalībvalstu tiesību aktu saskaņošanu attiecībā uz radioiekārtu pieejamību tirgū un ar ko atceļ Direktīvu 1999/5/EK (OV L 153, 22.5.2014., 62. lpp.).
         
            (3)  Komisijas Īstenošanas lēmums C(2015) 5376 final (2015. gada 4. augusts) par standartizācijas pieprasījumu Eiropas Elektrotehnikas standartizācijas komitejai un Eiropas telesakaru standartu institūtam attiecībā uz radioiekārtām, īstenojot Eiropas Parlamenta un Padomes Direktīvu 2014/53/ES.
         
            (4)  OV C 326, 14.9.2018., 114. lpp.
         
         
            (5)  Komisijas Īstenošanas lēmums (ES) 2020/167 (2020. gada 5. februāris) par saskaņotajiem radioiekārtu standartiem, kas izstrādāti Eiropas Parlamenta un Padomes Direktīvas 2014/53/ES īstenošanas vajadzībām (OV L 34, 6.2.2020., 46. lpp.).
         
            (6)  OV C 326, 14.9.2018., 114. lpp.
         
         
            (7)  OV C 326, 14.9.2018., 114. lpp.
         
      
      
         
            I PIELIKUMS
            Īstenošanas lēmuma (ES) 2020/167 I pielikumam pievieno šādas rindas:
            
               
                           Nr.
                        
                        
                           Atsauce uz standartu
                        
                     
                           “8.
                        
                        
                           EN 301 908-2 V13.1.1
                           
                              IMT šūnu tīkli. Saskaņotais standarts par piekļuvi radiofrekvenču spektram. 2. daļa. Tiešās secības CDMA (UTRA FDD) lietotāju iekārtas (UE)
                        
                     
                           9.
                        
                        
                           ETSI EN 303 213-5-1 V1.1.1
                           Uzlabota zemes satiksmes vadības un kontroles sistēma (A-SMGCS). 5. daļa. Saskaņotais standarts par multilaterācijas (MLAT) iekārtas piekļuvi radiofrekvenču spektram. 1. apakšdaļa. Uztvērēji un vaicātāji”
                        
                     
         
      
      
         
            II PIELIKUMS
            Īstenošanas lēmuma (ES) 2020/167 II pielikumā pievieno šādas rindas:
            
               
                           Nr.
                        
                        
                           Atsauce uz standartu
                        
                     
                           “4.
                        
                        
                           EN 301 908-13 V13.1.1
                           
                              IMT šūnu tīkli. Saskaņotais standarts par piekļuvi radiofrekvenču spektram. 13. daļa. Attīstītas universālās zemes radiopiekļuves (E-UTRA) lietotāju iekārtas (UE)
                           
                              Piezīme. Šis saskaņotais standarts neietver antenas veiktspējas parametrus, un atbilstība šim saskaņotajam standartam neļauj prezumēt atbilstību Direktīvas 2014/53/ES 3. panta 2. punktā noteiktajām pamatprasībām attiecībā uz minētajiem parametriem.
                        
                     
                           5.
                        
                        
                           EN 302 217-2 V3.2.2
                           Fiksētās radiosistēmas. Parametri un prasības punkta–punkta iekārtām un antenām. 2. daļa. Digitālās sistēmas, kas darbojas 1 GHz–86 GHz frekvenču joslās. Saskaņotais standarts par piekļuvi radiofrekvenču spektram
                           
                              Piezīme. Atbilstība šim saskaņotajam standartam neļauj prezumēt atbilstību Direktīvas 2014/53/ES 3. panta 2. punktā noteiktajai pamatprasībai, ja piemēro šā saskaņotā standarta 4.3.2. punkta 2. piezīmi.
                           
                              Piezīme. Attiecībā uz radioiekārtām, uz kurām attiecas šā saskaņotā standarta H.3.4, I.3.4. vai J.3.4. punkts, atbilstība šim saskaņotajam standartam neļauj prezumēt atbilstību pamatprasībai, kas noteikta Direktīvas 2014/53/ES 3. panta 2. punktā, ja nav izmantotas atbilstošas testēšanas metodes, lai apliecinātu atbilstību attiecīgi šā saskaņotā standarta H.3.4., I.3.4. vai J.3.4. punktam.
                        
                     
                           6.
                        
                        
                           EN 303 213-6-1 V3.1.1
                           Uzlabota zemes satiksmes vadības un kontroles sistēma (A-SMGCS). 6. daļa. Izvietotu zemes satiksmes radaru sensoru saskaņotais standarts par piekļuvi radiofrekvenču spektram. 1. apakšdaļa. X-diapazona sensori impulsu signāliem un raidāmajai jaudai līdz 100 kW
                           
                              Piezīme. Attiecībā uz šā saskaņotā standarta 4.2.1.5. punktu atbilstība šim saskaņotajam standartam neļauj prezumēt atbilstību pamatprasībai, kas noteikta Direktīvas 2014/53/ES 3. panta 2. punktā, tādu iekārtu gadījumā, kurās nav apvienots konusveida posms WR112/R84 ar viļņvadu WR90/R100, kā norādīts šā saskaņotā standarta 1. iedaļas 1. piezīmē. Viļņvadam jābūt ar nepārtraukti brīvu (netraucētu/tīru) pārraides ceļu un vismaz 20 reižu garākam par viļņvada robežviļņa garumu šajā darbības režīmā.
                        
                     
                           7.
                        
                        
                           EN 303 345-2 V1.1.1
                           Apraides skaņas uztvērēji. 2. daļa. AM apraides skaņas pakalpojums. Saskaņotais standarts par piekļuvi radiofrekvenču spektram
                           
                              Piezīme. Atbilstība šim saskaņotajam standartam neļauj prezumēt atbilstību Direktīvas 2014/53/ES 3. panta 2. punktā noteiktajai pamatprasībai attiecībā uz uztvērēju nevēlamajiem izstarojumiem neīsto izstarojumu apgabalā.
                        
                     
                           8.
                        
                        
                           EN 303 345-5 V1.1.1
                           Apraides skaņas uztvērēji. 5. daļa. DRM apraides skaņas pakalpojums. Saskaņotais standarts par piekļuvi radiofrekvenču spektram
                           
                              Piezīme. Atbilstība šim saskaņotajam standartam neļauj prezumēt atbilstību Direktīvas 2014/53/ES 3. panta 2. punktā noteiktajai pamatprasībai attiecībā uz uztvērēju nevēlamajiem izstarojumiem neīsto izstarojumu apgabalā.
                        
                     
                           9.
                        
                        
                           EN 303 364-3 V1.1.1
                           Primārais radars (PSR). Saskaņotais standarts par piekļuvi radiofrekvenču spektram. 3. daļa. Gaisa satiksmes vadības (ATC) PSR sensori, kas darbojas 8 500  MHz–10 000  MHz frekvenču joslā (X–diapazons)
                           
                              Piezīme. Attiecībā uz šā saskaņotā standarta 4.2.1.4. punktu atbilstība šim saskaņotajam standartam neļauj prezumēt atbilstību pamatprasībai, kas noteikta Direktīvas 2014/53/ES 3. panta 2. punktā, tādu iekārtu gadījumā, kurās nav apvienots konusveida posms WR112/R84 ar viļņvadu WR90/R100, kā norādīts šā saskaņotā standarta 1. iedaļas 1. piezīmē. Viļņvadam jābūt ar nepārtraukti brīvu (netraucētu/tīru) pārraides ceļu un vismaz 20 reižu garākam par viļņvada robežviļņa garumu šajā darbības režīmā.
                        
                     
         
      
      
         
            III PIELIKUMS
            Īstenošanas lēmuma (ES) 2020/167 III pielikumam pievieno šādas rindas:
            
               
                           Nr.
                        
                        
                           Atsauce uz standartu
                        
                        
                           Atsaukšanas datums
                        
                     
                           “12.
                        
                        
                           EN 301 908-2 V11.1.2
                           
                              IMT šūnu tīkli. Saskaņotais standarts, kas aptver Direktīvas 2014/53/ES 3. panta 2. punkta pamatprasības. 2. daļa. Tiešās secības CDMA (UTRA FDD) lietotāju iekārtas (UE)
                        
                        
                           2021. gada 27. oktobris
                        
                     
                           13.
                        
                        
                           EN 301 908-13 V11.1.2
                           
                              IMT šūnu tīkli. Saskaņotais standarts, kas aptver Direktīvas 2014/53/ES 3. panta 2. punkta pamatprasības. 13. daļa. Attīstītas universālās zemes radiopiekļuves (E-UTRA) lietotāju iekārtas (UE)
                        
                        
                           2021. gada 27. oktobris
                        
                     
                           14.
                        
                        
                           EN 302 217-2 V3.1.1
                           Fiksētās radiosistēmas. Parametri un prasības punkta–punkta iekārtām un antenām. 2. daļa. Iekārtas, kas darbojas 1 GHz–86 GHz frekvenču joslās. Saskaņotais standarts, kas aptver Direktīvas 2014/53/ES 3. panta 2. punkta pamatprasības
                        
                        
                           2022. gada 27. aprīlis
                        
                     
                           15.
                        
                        
                           EN 303 213-6-1 V2.1.1
                           Uzlabota zemes satiksmes vadības un kontroles sistēma (A-SMGCS). 6. daļa. Izvietotu virszemes kustības radaru sensoru saskaņotais standarts, kas atbilst Direktīvas 2014/53/ES 3. panta 2. punkta pamatprasībām. 1. apakšdaļa. X-diapazona sensori impulsu signāliem un raidāmajai jaudai līdz 100 kW
                        
                        
                           2021. gada 27. oktobris
                        
                     
                           16.
                        
                        
                           EN 303 339 V1.1.1
                           Platjoslas tiešie vienpusējie sakari “gaiss–zeme”. Iekārtas, kas darbojas 1 900  MHz–1 920  MHz un 5 855  MHz–5 875  MHz frekvenču joslās. Antenas ar fiksētu diagrammu. Saskaņotais standarts, kas aptver Direktīvas 2014/53/ES 3. panta 2. punkta pamatprasības
                        
                        
                           2021. gada 27. aprīlis